**Information til ansatte om bord om minimumsbeskyttelse**

Ved bekendtgørelse om minimumsbeskyttelse af visse kategorier af personer på skibe, har Søfartsstyrelsen sat en række af de for søfarende gældende beskyttelsesregler i kraft for visse andre kategorier af personer om bord.

Såfremt du kan henføres til den personkategori, der omfattes af beskyttelsen og som er nærmere afgrænset i bekendtgørelsens vedhæftede bilag 1, gælder følgende:

* Er du under 16 år, må du ikke arbejde eller udføre arbejde om bord på et skib.
* Du har ret til en skriftlig ansættelseskontrakt. Det er din arbejdsgiver, der skal sørge for, at du har en skriftlig ansættelseskontrakt, men rederiet har også en pligt til at sørge for, at du har eller kan få en.
* Du er fornødent omfang sikret adgang til kost og drikkevand.
* Under dit ophold om bord er du omfattet af de for søfarende gældende regler med hensyn til:
  + **Hviletid**, der fastslår, at du inden for hvert arbejdsdøgn skal have mindst 10 timers hvile, der kan deles i højst to perioder, hvoraf den ene skal være på mindst 6 timer.
  + **Ret til pleje**, der pålægger skibsføreren at sørge for, at du får forsvarlig behandling og pleje i tilfælde af sygdom eller tilskadekomst .
  + **Arbejdsmiljø i skibe**, der fastslår, at arbejdet der udføres om bord skal ske på en sikkerheds- og sundhedsmæssig forsvarlig måde.
  + **Fri hjemrejse**,der sikrer, at der er sørget for din eventuelle hjemrejse efter afsluttet arbejde om bord
  + **Ret til at fratræde ved krigsfare e.l.**,somgiver dig ret til at komme af skibet, såfremt det er på vej ind i områder, hvor der er krigsfare eller lignende faretruende situationer.
  + **Ret til at fratræde under særlige omstændigheder**, som giver dig ret til at fratræde i tilfælde af graviditet, barsel eller andre tvingende familiemæssige årsager.
  + **Ret til erstatning for personlige ejendele,** der giver dig ret til erstatning for dine personlige ejendele, der måtte gå tabt som følge af, at der tilstøder skibet noget.
* Du kan på samme måde som de søfarende om bord klage, hvis dine rettigheder ikke iagttages. Klagen indgives via skibets ”om-bord-klage system”, som også er opslået og/eller du kan få udleveret hos skibsføreren.

Der kan herudover være fastsat krav om, at du inden du kommer om bord skal have gennemgået den for søfarende gældende lægeundersøgelse og være i besiddelse af gyldigt helbredsbevis. Endvidere kan der være krav om, at du har gennemgået et særligt sikkerhedskursus.

Såfremt du måtte være i tvivl om du er omfattet af minimumsbeskyttelsen, eller i øvrigt har spørgsmål til dine rettigheder når du er om bord, kan du rette henvendelse til skibsføreren eller din arbejdsgiver.

Med venlig hilsen

*Rederiets navn og kontaktoplysninger samt dato*

*Vedhæftet: Bilag 1 fra Bekendtgørelse nr. 722 af 8. juni 2017 om minimumsbeskyttelse af visse kategorier af personer på skibe.*

**Bilag 1**

**Personkategorier omfattet af § 1**

1. Følgende personer er omfattet af § 1, når de ikke udfører arbejde om bord på et skib, som er af betydning for skibets drift i bred forstand, såfremt de via deres landbaserede ansættelsesforhold er sikret i henhold til regler, overenskomster eller individuelle kontrakter på et niveau, som svarer til beskyttelsesniveau i lov om søfarendes ansættelsesforhold m.v. og bekendtgørelser udstedt i medfør heraf:

1. Offshore specialister, herunder:
   1. Møllemontører, møllereparatører, og mølleteknikere, herunder på dagssejlads.
   2. Surveyers og survey teams,
   3. ROV operatører,
   4. Cable Trenchers,
   5. Kunderepræsentanter,
   6. Garantiinspektører,
   7. Forsikringsrepræsentanter,
   8. Towmasters,
   9. specialteknikere i positionering
   10. dykkere,
2. Journalister, forskere og lignende personalegrupper,
3. Lægeteams samt
4. Havariteams.

2. Følgende personkategorier er omfattet af § 1, såfremt de alene undtagelsesvist udfører   
opgaver om bord på eller fra skibe i en kortere periode:

1. Rederi-, drifts- og skibsinspektører og andre rederifunktionærer på medsejlads,
2. Supercargo- og bjærgningsinspektører,
3. Medsejlende håndværkere, salgskonsulenter, udstyrs- og serviceteknikkere, som andre reparatører, der forestår løsning af en konkret, specifik opgave, garantimestre samt
4. Journalister, forskere og lignende personalegrupper